ORDE do 20 de maio de 2008 pola que se regula o réxime de concesión de subvencións a federacións deportivas galegas para promover competicións deportivas das diferentes seleccións absolutas no ano 2008, e se procede á súa convocatoria.
CONSELLERÍA DE CULTURA E DEPORTE — III. OUTRAS DISPOSICIÓNS — 29/05/2008

O Estatuto de autonomía de Galicia, Lei orgánica 1/1981, do 6 de abril, no seu artigo 27.22º, recolle a competencia da Comunidade Autónoma de Galicia en materia da promoción do deporte en réxime de exclusividade.
En virtude desta competencia, a Lei 11/1997, do 22 de agosto, xeral do deporte de Galicia, establece que a Administración autonómica promoverá o deporte de competición en colaboración coas federacións deportivas galegas. Estas, pola súa vez, teñen entre as súas competencias exclusivas a representación de Galicia en actividades e competicións deportivas de carácter estatal ou supraestatal organizando as seleccións autonómicas.
O Decreto 232/2005, do 11 de agosto, modificado polo Decreto 454/2005, do 1 de setembro, fixa a estrutura orgánica dos departamentos da Xunta de Galicia, e atribúelle á Consellería de Cultura e Deporte as competencias da Comunidade Autónoma en materia de deportes.
Por medio desta orde preténdese promover a creación e consolidación das seleccións galegas absolutas correspondentes ás diferentes modalidades deportivas, tanto masculinas como femininas, axudando así á efectiva implicación das federacións no citado labor.
A universalización da práctica deportiva ten un papel moi importante na sociedade, actuando de maneira transversal en moitos valores sociais de grande importancia para a mellora da calidade de vida das e dos cidadáns e, en especial, acadar a xeneralización da práctica deportiva entre os nenos e nenas galegos, facilitando o seu acceso á actividade deportiva a través da consolidación da igualdade de oportunidades no deporte. Neste sentido, a conformación de seleccións galegas leva implícito o fomento da práctica deportiva entre os mozos e mozas de Galicia e a potenciación da canteira, xa que o esforzo acompañado do éxito deportivo pode levalos a ser seleccionados e representar a Galicia en competicións internacionais.
Nos orzamentos xerais da Consellería de Cultura e Deporte existe crédito axeitado e suficiente para as axudas que son obxecto desta convocatoria.
Polo exposto, e en uso das facultades que teño atribuídas ao abeiro do Decreto 213/2005, do Consello da Xunta, do 3 de agosto de 2005,
DISPOÑO:
Artigo 1º.-Obxecto.
1. Esta orde ten por obxecto o establecemento das bases reguladoras de concesión de subvencións e a súa convocatoria pública a federacións deportivas galegas para promover tanto a participación das seleccións absolutas galegas en competicións deportivas internacionais e estatais, de carácter oficial ou amigable, como a organización en Galicia destas competicións deportivas cando participen nelas as seleccións deportivas absolutas galegas, realizadas ou que se vaian realizar no período comprendido entre o 1 de xaneiro e o 15 de novembro de 2008.
2. A concesión de subvencións ás que se refire esta orde efectuarase en réxime de concorrencia competitiva, baixo os principios de publicidade, obxectividade, transparencia, igualdade, eficacia e eficiencia.
Artigo 2º.-Beneficiarios.
1. Poderán ser beneficiarios de subvención as federacións deportivas galegas que estean inscritas no Rexistro de Asociacións Deportivas e Deportistas de Galicia da Dirección Xeral para o Deporte.
2. Non poderán obter a condición de beneficiarios das subvencións reguladas nestas bases as entidades en quen concorra algunha das circunstancias sinaladas nos puntos 2 e 3 do artigo 10 da Lei 9/2007, do 13 de xuño, de subvencións de Galicia.
Artigo 3º.-Actuacións subvencionables.
1. Serán actuacións subvencionables a participación ou organización das competicións deportivas descritas no artigo 1º.
2. Para os efectos desta orde de subvencións consideraranse gastos subvencionables os seguintes conceptos relacionados coas citadas competicións:
a) Gastos de transporte, manutención e aloxamento.
b) Gastos de organización do campionato.
c) Material deportivo non inventariable.
Artigo 4º.-Financiamento orzamentario.
1. A concesión de axudas reguladas nesta orde serán atendidas con cargo á aplicación orzamentaria 12.04.441A.481.0 do exercicio orzamentario do ano 2008, ata o importe de 200.000  (douscentos mil euros). Este importe poderá ser ampliado no caso de existencia de crédito na aplicación orzamentaria no momento da resolución segundo o disposto no artigo 31 da Lei 9/2007.
2. As axudas concedidas ao abeiro desta orde poderán acadar como máximo o 90% do orzamento presentado sobre os gastos subvencionables e en ningún caso a axuda superará os 20.000 euros por beneficiario.
3. As axudas concedidas ao abeiro desta orde poderán ser concorrentes con subvencións doutras administracións ou entes públicos ou privados, sen que en ningún caso excedan a cantidade do importe total do proxecto subvencionado.
Artigo 5º.-Solicitudes, documentación e prazo.
1. As solicitudes de subvención formularanse nos impresos oficiais, segundo o modelo que se xunta como anexo I nesta orde. Só se admitirá unha solicitude por entidade.
2. Presentaranse nos rexistros das delegacións provinciais da Consellería de Cultura e Deporte, nos servizos provinciais de deporte, ou ben por calquera outro dos medios previstos no artigo 38.4º da Lei de réxime xurídico das administracións públicas e do procedemento administrativo común.
3. As solicitudes deberán ir acompañadas da seguinte documentación:
a) Fotocopia do CIF da entidade
b) Proxecto para o que se solicita subvención, asinado polo presidente/a e que como mínimo ha de conter:
b.1 Descrición da proposta, na que se inclúan entre outros aspectos, as características da competición (número de seleccións participantes, xénero, etc), o calendario, o número de deportistas e corpo técnico implicado, os desprazamentos previstos e, se é o caso, os compromisos de organización asumidos.
b.2 Orzamento de gastos do proxecto para o que se solicita subvención, detallando os conceptos subvencionables (anexo II).
b.3 Declaración de conxunto de todas as solicitudes de subvención efectuadas ou concedidas para a mesma finalidade ante as administracións públicas competentes ou outros entes públicos ou privados (anexo III).
4. O prazo de presentación das solicitudes será de 32 días naturais contados a partir do día seguinte ao da publicación desta orde no Diario Oficial de Galicia.
Artigo 6º .-Instrución.
1. O subdirector xeral para o Deporte será o órgano competente para a instrución dos procedementos que se tramiten ao abeiro do disposto nesta orde.
2. Recibidas as solicitudes, a Dirección Xeral para o Deporte revisará a documentación achegada e comprobará que reúnen os requisitos establecidos nesta orde.
3. Os defectos nas solicitudes seranlles notificados ás federacións interesadas pola Dirección Xeral para o Deporte, concedéndoselle un prazo de dez días para emendar erros ou omisións. Transcorrido este prazo sen producirse a devandita emenda, arquivarase o expediente logo da resolución de arquivo nos termos previstos no artigo 42 da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
4. Completados os expedientes, poranse ao dispor da comisión de valoración para a súa avaliación, ao abeiro dos criterios de valoración fixados no artigo 7º desta orde.
5. A comisión de valoración estará formada polos seguintes membros:
a) Presidente: un/unha delegado/a provincial da Consellería de Cultura e Deporte.
b) Vogais:
-O xefe do servizo de coordinación deportiva.
-Os xefes dos servizos de deportes das delegacións provinciais da Consellería de Cultura e Deporte.
c) Secretario/a: un/unha funcionario/a da Dirección Xeral para o Deporte, que participará con voz pero sen voto.
6. Serán funcións da comisión de valoración:
a) Avaliar as solicitudes presentadas e a documentación achegada polas entidades solicitantes.
b) Efectuar as propostas de concesión de subvencións elevándoas ao órgano instrutor, para a elaboración da proposta de resolución.
7. O secretario/a redactará a correspondente acta de cada sesión da comisión.
8. A comisión de valoración poderá solicitar canta documentación considere precisa para unha mellor valoración e comprobación do proxecto.
Artigo 7º.-Criterios de concesión.
1. A comisión de valoración proporá a contía das subvencións correspondentes a cada solicitante, atendendo aos límites establecidos no artigo 4.
2. A comisión non terá en conta as solicitudes que non se adapten aos requirimentos establecidos nesta orde.
3. A comisión non valorará as solicitudes que acaden un importe inferior a 1.000 euros por beneficiario.
4. Para efectuar as propostas de concesión das subvencións, a comisión de valoración avaliará a calidade dos programas deportivos ou de actividades presentados no proxecto e baremaraos segundo os seguintes criterios:
4.1. Participación das seleccións absolutas galegas en competicións deportivas internacionais e estatais, de carácter oficial ou amigable, ata un máximo de 50 puntos:
a) Pola natureza da competición: oficial, 5 puntos; amigable, 2 puntos.
b) Polo rango da competición: campionatos do mundo, 5 puntos; campionato de Europa, 4 puntos; outros campionatos, ata 3 puntos.
c) Polo impacto social da competición, ata 10 puntos.
d) Polo nivel deportivo da competición, ata 10 puntos.
e) Polo número de seleccións galegas que participan: masculinas e femininas, 5 puntos; só masculinas ou femininas, 2 puntos.
f) Polo número de seleccións doutros países, ata 5 puntos.
g) Polo lugar da competición: no Estado, 4 puntos; en Europa, 6 puntos; fóra de Europa, ata 10 puntos.
4.2. Organización en Galicia de competicións deportivas internacionais e estatais, de carácter oficial ou amigable, coa participación das seleccións absolutas galegas, ata un máximo de 40 puntos:
a) Pola natureza da competición: oficial, 5 puntos; amigable, 2 puntos.
b) Polo rango da competición: campionatos do mundo, 5 puntos; campionato de Europa, 4 puntos; outros campionatos, ata 3 puntos.
c) Polo impacto social da competición, ata 10 puntos.
d) Polo nivel deportivo da competición, ata 10 puntos.
e) Polo número de seleccións galegas que participan: masculinas e femininas, 5 puntos; só masculinas ou femininas, 2 puntos.
f) Polo número de seleccións doutros países, ata 5 puntos.
Artigo 8º.-Resolución e recursos.
1. Avaliadas as solicitudes pola comisión de valoración redactará un informe, o órgano instrutor elaborará unha proposta de resolución que, xunto ao mencionado informe, elevará á directora xeral para o Deporte, quen resolverá a concesión ou denegación das solicitudes presentadas.
2. O prazo máximo para resolver e notificar a resolución non poderá exceder de catro meses, contado desde o día seguinte ao da data de publicación desta orde no DOG. Esgotado o dito prazo sen resolución expresa, deberá entenderse desestimada a petición correspondente por silencio administrativo.
3. Notificada a resolución polo órgano concedente, o beneficiario disporá dun prazo de dez días para a súa aceptación, transcorrido o cal sen que se producise manifestación expresa, entenderase tacitamente aceptada.
4. A realización das actividades será responsabilidade exclusiva do solicitante, se ben a Dirección Xeral para o Deporte debe estar informada das circunstancias concretas da execución e reservase o dereito de solicitar a información complementaria que considere oportuna, así como a comprobación de calquera aspecto relacionado con ela.
5. As resolucións que se diten neste procedemento esgotan a vía administrativa e contra elas cabe interpoñer recurso contencioso-administrativo no prazo de dous meses perante o órgano competente de xurisdición contencioso-administrativa, e poderá formularse, con carácter potestativo, recurso de reposición, no prazo dun mes, ante o mesmo órgano que ditou a resolución impugnada, de conformidade co disposto na Lei 29/1998, do 13 de xullo, reguladora da xurisdición contencioso-administrativa e na Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 9º.-Xustificación.
1. Os beneficiarios das axudas deberán solicitar o aboamento da axuda concedida no momento en que se teña realizado o proxecto presentado e unha vez xustificada a súa realización. En calquera caso, o prazo máximo e improrrogable para a presentación da citada xustificación e a presentación da solicitude de aboamento da axuda será o 15 de novembro de 2008.
2. O lugar de presentación serán as delegacións provinciais da Consellería de Cultura e Deporte, os servizos provinciais de deporte, ou ben por calquera outro dos medios previstos no artigo 38.4º da Lei de réxime xurídico das administracións públicas e do procedemento administrativo común.
3. A solicitude de aboamento da axuda concedida (anexo IV) deberá ir acompañada da seguinte documentación.
a) Memoria xustificativa da realización do proxecto presentado, asinada polo presidente/a.
b) Declaración de conxunto de todas as subvención solicitadas, tanto as concedidas como as pendentes de resolución, para a mesma finalidade ante as administracións públicas ou outros entes públicos ou privados (anexo III).
c) Conta xustificativa asinada polo presidente/a na que conste a realización do orzamento de gastos do proxecto presentado e o importe da subvención para o que se solicita o seu aboamento, así como unha relación detallada do gasto asociado ao total do orzamento do proxecto e no que se especifiquen: número de documento, concepto, tipo de gasto subvencionable, data de emisión, perceptores, CIF ou NIF, contía do gasto realizado e contía do gasto pagado para o que se presenta xustificación (anexo V).
No caso de que o gasto xustificado sexa a totalidade do orzamento de gastos do proxecto presentado na solicitude, o beneficiario solicitará o aboamento da totalidade da subvención concedida.
No caso de que o gasto xustificado sexa inferior ao orzamento de gastos do proxecto presentado na solicitude, o beneficiario solicitará o aboamento da subvención con base na seguinte fórmula:
Gasto xustificado x (subvención concedida / total orzamento de gastos do proxecto presentado na solicitude).
En calquera das dúas circunstancias o aboamento da subvención solicitado terá que cumprir cos límites establecidos no artigo 4º.
d) Facturas orixinais ou copias compulsadas do gasto incorrido e demais documentos de valor probatorio equivalente con validez no tráfico xurídico mercantil e con eficacia administrativa (capítulo II do título I do Regulamento polo que se regulan as obrigas de facturación, contido no Real decreto 87/2005, do 31 de xaneiro) na mesma orde presentada no anexo V. Todos os documentos descritos serán sempre anteriores á data límite de xustificación (15 de novembro de 2008).
Acreditarase o pagamento efectivo de gastos realizados por importe igual ou superior ao importe da subvención para o que se solicita o seu aboamento segundo o indicado no artigo 9.3º.c). Esta acreditación acompañarase á factura ou documento de gasto que corresponda, podendo ser copia da anotación ou transferencia bancaria ou copia do xustificante de recepción de pagamento debidamente datado e asinado.
e) Certificado orixinal da titularidade da conta bancaria onde se fará o ingreso da subvención.
4. Os órganos competentes da Dirección Xeral para o Deporte poderán solicitar as aclaracións ou informes dos medios de xustificación que consideren oportunos.
5. As solicitudes que incumpran os prazos ou requisitos de xustificación solicitados perderán o dereito ao aboamento da axuda, posibilitando a reasignación de tales créditos.
Artigo 10º.-Pagamento.
1. O pagamento da subvención queda condicionado á presentación da documentación xustificativa que acredite o cumprimento da finalidade para a que se concedeu a subvención.
2. O importe da subvención farase efectivo nun único pagamento na conta bancaria certificada na xustificación.
Artigo 11º.-Obrigas dos beneficiarios.
1. As entidades que resulten beneficiarias das subvencións concedidas ao amparo desta orde estarán obrigadas a cumprir o establecido no artigo 11 da Lei 9/2007, de subvencións de Galicia, e en particular:
a) Executar o proxecto que fundamentou a concesión da subvención, así como xustificar a súa realización.
b) Adoptar as seguintes medidas de identificación, información e publicidade da subvención concedida:
-A utilización do galego nos medios de información e comunicación relacionados co proxecto.
-Incluír o logotipo da Dirección Xeral para o Deporte -dispoñible para o efecto na páxina web www.deportegalego.eu- nos medios de comunicación da entidade. Ademais as seleccións deberán incluír no vestiario deportivo oficial o citado logotipo.
c) Conservar os documentos xustificativos da aplicación dos fondos recibidos e os seus correspondentes pagamentos, na medida en que poden ser obxecto das actuacións de comprobación e control nos seguintes catro anos.
d) Facilitarlle á Dirección Xeral para o Deporte a comprobación e control das actividades que se subvencionan con cargo a esta orde. A Dirección Xeral para o Deporte poderá encargarlle a realización de auditorías ou de verificacións contables ás entidades receptoras de subvencións con aviso de quince días hábiles antes da data da realización.
e) Proceder ao reintegro dos fondos percibidos nos supostos establecidos no artigo 12.2º desta orde.
f) Estar ao corrente no cumprimento das súas obrigas tributarias e fronte á Seguridade Social e non ter pendente de pagamento ningunha outra débeda coa Administración pública da Comunidade Autónoma. En todo caso, e segundo o artigo 45.f da Lei de orzamentos xerais da Comunidade Autónoma de Galicia para 2008, os beneficiarios das axudas acollidas a esta orde quedan exentos de achegar os xustificantes das anteriores obrigas.
2. Os beneficiarios de subvención quedan sometidos ás actuacións de control financeiro que lle correspondan á Consellería de Economía e Facenda e ás previstas na lexislación do Consello de Contas ou do Tribunal de Contas.
Artigo 12º.-Modificación da resolución, revogación e reintegro.
1. Toda alteración das condicións tidas en conta para a concesión das subvencións e para a súa xustificación, en particular, a obtención concorrente de subvencións ou axudas outorgadas por outras administracións ou outros entes públicos ou privados, poderá dar lugar á modificación da resolución de concesión e, eventualmente, á súa revogación.
2. Procederá a revogación das subvencións, así como o seu reintegro total ou parcial das cantidades percibidas e a exixencia do xuro de demora, nos casos e nos termos previstos nos artigos 32 e 33 da Lei 9/2007 e no artigo 19 do Decreto 287/2000, en canto non se opoña ao establecido na Lei 9/2007.
Artigo 13º.-Seguimento e control.
1. Sen prexuízo das facultades que teñan atribuídas outros órganos da Administración, a Consellería de Cultura e Deporte levará a cabo funcións de control, avaliación e seguimento.
2. Para realizar as ditas funcións poderanse empregar cantos medios estean á súa disposición para comprobar, en todo momento, a aplicación das subvencións concedidas para os fins programados e o cumprimento dos requisitos exixidos na orde e demais normas vixentes que resulten de aplicación. Para estes efectos, os beneficiarios deberán cumprir as obrigas de comprobación que se establezan nesta orde.
Artigo 14º.-Réxime xurídico das axudas. Lexislación aplicable.
1. Nos aspectos non contidos nesta orde rexerá a normativa xeral en materia de subvencións constituída pola Lei 9/2007, do 13 de xullo, de subvencións de Galicia, polo Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, no que non resulte derrogado pola Lei 9/2007 citada, así como polos preceptos básicos da Lei 38/2003, do 17 de novembro, xeral de subvencións e do Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións.
Disposicións adicionais
Primeira.-Coa presentación da solicitude o beneficiario dá a súa conformidade a que os datos facilitados para a concesión da subvención figuren no Rexistro público de subvencións coas excepcións do artigo 15.2º d) da Lei 9/2007.
Segunda.-De acordo co establecido nos puntos 3º e 4º do artigo 13 da Lei 4/2006, do 30 de xuño, de transparencia e de boas prácticas na Administración pública galega e no Decreto 132/2006, do 27 de xullo, a Consellería de Cultura e Deporte publicará no DOG e na páxina web www.deportegalego.eu as subvencións concedidas ao abeiro desta orde, con expresión do beneficiario, a contía e a súa finalidade.
Disposicións derradeiras
Primeira.-Autorízase a directora xeral para o Deporte para ditar cantas disposicións sexan precisas en relación con esta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 20 de maio de 2008.
Ánxela Bugallo Rodríguez
Conselleira de Cultura e Deporte
Ver referencia pdf "10300D006P023.PDF"